Kui meie Henriga oleme siin vahepeal oma Vietnami-reisi eel elu võrdlemisi  tasapisi võtnud, siis meie kõige noorem reisusell Mann on vägagi ametis olnud. Tundub nimelt, et temal on hetkel käsil aeg õppimiseks. Uudishimu ajab üle ääre ja uusi oskusi tuleb varrukast. Ja ma ei jõua ära kiita seda reisi, mis andis meile võimaluse oma lapse arengut nii lähedalt ja pidevalt jälgida.    Sellest olen ma juba kirjutanud, kuidas Maria õhtuti tahab kuulata, mis inimese sees on. Nüüd me oleme jõudnud faasi, kus mina pean olema laps ja tema minu emana selgitab mulle ise, mis meie sees on.  Eile ei suutnud ma naeru pidada, kui Mann tõsimeeli selgitas mulle, et kui inimene liiga palju alkoholi joob, siis ei jõua maks enam mürke välja tõmmata ja korralikult töötada.    Järmisena hakkas Maria end pidevalt kööki appi pakkuma. Kui muud teha ei saanud, vedas tema kraanikausi ette suure tooli ja pesi nõusid. Õhtuti tiris ta vahel tühjaks terve riidekapi ja pani kõik asjad ükshaaval ilusti kokku ning tagasi. Ükspäev pesi ta vannitoa põrandat nii, et nii terve põrand kui ta ise oli  ülepeakaela seebivahuga kaetud. Aga tuleb tunnistada, et meie vannituba pole iial nii puhas siin olnud, kui peale seda seebimöllu.    Aga siis läks asi tõsisemaks. Ühel päeval ostsime Mariale veeall ujumise prillid ja käe ümber käivad täispuhutavad ujumise abivahendid (nimetagem neid siis nüüdsest kellukesteks). Peale kojujõudmist läksime ujuma, Mann pani prillid pähe, läks basseini, ütles: "vaata, emme", kükitas pea vee alla, tõukas ja ujuski! Paari päevaga sai vee all ujumine nii selgeks, et väikeste  puhkepausidega ujusid nad Henriga järjest kaks 20m basseiniotsa. Mannile meeldis vee all nii palju, et ta vee peal ujumist ei tahtnud kuidagi harjutada. Aga kuna ta hoidis vee all ujudes ninast näppudega kinni ja tegi seda väga pühendunult, siis märkasime ühel hetkel, et ta on oma väiksed küüned kahele poole nina lausa sisse surunud ja nina on suurest ujumisest katki. Mille peale ma keelasin mõneks ajaks ninast kinni hoidmise ära (me peame ju ikka selle eest ka lapsevanematena hea seisma, et lapse välimus ära  ei saaks rikutud). Pakkusime, et võta oma kellukesed ja harjuta nendega vee peal ujumist. Aga tema ei tahtnud, kellukesed tundusis vist liigse tagasiminekuna. Kutsus hoopis Henri vette ja hakkas ka vee peal ujuma. Kuni esimese päeva lõpuks ujus juba oma 5 meetrit ilma igasuguse abita, nagu naksti. Ise nii metsikult õnnelik, et lausa huilgas!      Eile käisime Krisliniga koos ööturul, kuna mul oli tänaseks sünnipäevapeoks kleiti vaja. Iga naine (ja mees vist ka :)) teab, et pidukleidi otsimine ei ole just vähe aeganõudev  tegevus. Kammisime kümneid poode läbi ja Mann oli rõõmus nagu alati. Krislin lubas talle medali anda, kui kõige vapramale väiksele turulkäijale. Aga asi on selles, et Mann leiab alati midagi põnevat, mida õppida. Sissejuhatuseks, enne turule minekut, kui temal oli juba kõht täis, aga meie veel õhtust sõime, sättis Mann endale tooli otse koka kõrvale ja jälgis pingsalt vähemalt 5 erineva papaiasalati valmistamise kunsti. Ise muudkui arutles endamisi, näiteks:" ma ei saa ikka aru, miks ta need krabijalad sinna  salatisse sisse pani!". Kui mina turul parajasti juba ei-tea-mitmendat kleiti selga ajasin, oli Mann end sättinud istuma küünetehniku laua taha ja õppis ametit. Taid on nii armsad, et nad lubavad Mannil alati oma nina igale poole toppida. Lõpetuseks läksid Mann ja Henri massaazi, kus Mannile jälle tasuta jalamassaaži tehti. Mann oli oma jutu järgi kõik täpselt meelde jätnud, et hiljem mullegi oskaks teha.    Kui me koju jõudsime, kadus Mann teise tuppa ja ilmus tagasi kreemipudeli ja väikse  käterätiga. Ise ütles ta mulle, et istugu ma maha, tema hakkab mulle nüüd Hiina massaaži tegema. Ja tegigi! Kui ta selle tööga ühele poole sai, valis ta kapist tulipunase küünelaki ja asus äsjaomandatud maniküürioskuseid testima. Ma pean ütlema, et ma kartsin palju hullemat tulemust. Ei pidanudki kuigipalju lakki naha pealt hiljem eemaldama ja laud sai ka ainult ühe punase pleki juurde!    Lapsed on lahedad. Ja mina jään põnevusega Manni edasi jälgima!